
Za takojšnjo objavo                 


ZADEVA: SPOROČILO ZA MEDIJE                                         		Dravograd, 5. oktrober 2026



KoroBAJK odpira novo poglavje mobilnosti na Koroškem – prvi postaji odprli na Ravnah na Koroškem in na Prevaljah
Preteklo soboto, 3. oktobra 2026, so Regionalna razvojna agencija za Koroško, Občina Ravne na Koroškem in Občina Prevalje uradno odprle prvi postaji regijskega sistema izposoje javnih e-koles KoroBAJK. Sistem je tako najprej zaživel na Ravnah na Koroškem in Prevaljah. Na novinarski konferenci v sejni sobi Občine Ravne na Koroškem so predstavili njegovo delovanje, sledila pa sta simbolični prerez traku in prva vožnja z e-kolesi.
Projekt vzpostavitve regijskega sistema izposoje javnih e-koles na Koroškem ima pomembno vlogo pri nadaljnjem razvoju trajnostne mobilnosti v regiji. Njegovi ključni cilji so izboljšanje dostopnosti in mobilnosti prebivalcev, zmanjševanje ogljičnega odtisa, spodbujanje aktivnega življenjskega sloga ter krepitev trajnostnega turizma. Hkrati projekt odgovarja na nekatere značilne izzive Koroške, kot so razpršena poselitev, geografska razgibanost, omejena kolesarska infrastruktura ter slabša povezanost posameznih območij z javnim potniškim prometom. Gre za celovito regijsko rešitev, ki povezuje prometne, okoljske, družbene in turistične vidike razvoja.
V sistem KoroBAJK je vključenih sedem koroških občin, minulo soboto pa je ta uradno zaživel v prvih dveh – na Ravnah na Koroškem in Prevaljah. Po besedah direktorja RRA Koroška d.o.o. Uroša Rozmana bo sistem v celoti vzpostavljen predvidoma do maja 2027. Takrat bo uporabnikom na voljo 110 električnih koles na skupno 27 postajah v sodelujočih občinah.
Izjava direktorja RRA Koroška Uroša Rozmana: »Kot velik uspeh ocenjujem regijski pristop k celostni rešitvi sistema e-koles KoroBAJK, ki piše novo dimenzijo povezovanja občin in trajnostne naravnanosti regije. Danes smo otvorili postaje v prvih dveh občinah, v spomladanskih mesecih leta 2027 pa se veselimo še ostalih. Se vidimo na KoroBAJK-u.«
Upravljalec sistema je podjetje Nomago d.o.o. Celotna vrednost projekta v 7 občinah znaša 1.214.153,24 evra, občine pa bodo za njegovo izvedbo prejele 786.986,70 evra sofinancerskih sredstev.
»Koroško dobro poznamo, saj smo že vrsto let del njenega vsakdana. Z našimi avtobusi povezujemo kraje in ljudi, izvajamo medkrajevne linije javnega potniškega prometa in šolske prevoze ter skrbimo za prevoze številnih kulturnih in športnih društev. Začetek delovanja regijskega sistema KoroBAJK na Ravnah na Koroškem in Prevaljah je zato naslednji pomemben korak na naši razvojni poti ter pri vzpostavljanju celovite in povezane mobilnosti na Koroškem. Veseli nas, da so koroške občine stopile skupaj in prepoznale priložnost ter bodo prebivalcem omogočile uporabo 110 električnih koles na skupno 27 lokacijah. Električna kolesa so zaradi razgibanega terena na Koroškem še posebej uporabna, saj lahko tudi daljše poti in večje vzpone približajo širšemu krogu uporabnikov. Naš skupni cilj je, da KoroBAJK postane preprost in dostopen del vsakodnevnih poti, torej za pot na delo, v šolo ali po opravkih. Ko se bodo sistemu pridružile vse sodelujoče občine, ne bo vzpostavljen zgolj lokalen sistem izposoje koles, temveč celovita regijska rešitev, ki presega občinske meje« je povedal izvršni direktor za sinergije in multimodalnost v družbi Nomago Peter Žnidaršič.

Sam sistem je zasnovan tako, da sta registracija in uporaba sistema hitri in enostavni. Uporabnik si naloži aplikacijo nextbike ali Nomago, ki ju uporabljajo vsi sistemi Nomago Bikes po Sloveniji, se registrira s telefonsko številko, izbere svojo občino v sistemu KoroBAJK in doda plačilno sredstvo. Ob aktivaciji računa kupi začetni paket v vrednosti 5 EUR, s katerim pridobi 200 minut vožnje. Nato lahko izbere letno naročnino za 25 EUR ali tedensko naročnino za 8 EUR. Z naročnino je prvih 45 minut vsake izposoje brezplačnih, za daljšo izposojo pa se zaračuna 1,50 EUR za vsakih nadaljnjih 45 minut. Uporaba brez naročnine se obračuna po osnovnem ceniku, ki znaša 1,50 EUR za vsakih začetih 45 minut.

Kolo si izposodi tako, da na postaji s telefonom skenira QR-kodo na kolesu in počaka, da se ključavnica odklene. Ko konča pot, kolo vrne na katerokoli postajo sistema KoroBAJK, ga zaklene in izposoja je zaključena. Kolo si lahko izposodi in vrne na katerikoli postaji v Prevaljah in Ravnah na Koroškem, kmalu pa tudi v Mislinji, Slovenj Gradcu, Dravogradu, Muti in Radljah ob Dravi. V aplikaciji je ves čas vidno, koliko koles je na posamezni postaji in kako napolnjene so njihove baterije. Kolo je mogoče tudi rezervirati do 15 minut pred prihodom na postajo. Vse informacije o sistemu KoroBAJK so na voljo na www.korobajk.si.

Z e-kolesom daljše in razgibane poti niso več ovira, saj na cilj prispemo hitro in brez napora. Zato je e-kolo primerno za pot v službo, šolo ali po opravkih – za mlade, starejše in vse, ki sicer ne kolesarijo redno. V primerjavi z avtomobilom je e-kolo pri razdaljah do nekaj kilometrov pogosto celo hitrejše, saj se izognemo gneči in ne izgubljamo časa z iskanjem parkirnega mesta. Uporabniku ni treba skrbeti za nakup, polnjenje ali vzdrževanje lastnega kolesa, z razvejano mrežo postaj pa je kolo vedno blizu. KoroBAJK je tudi odlična rešitev za prvi ali zadnji del vsakdanjih poti v povezavi z drugimi oblikami javnega prometa.

Kolesa so torej namenjena javni uporabi, zato so robustna in enostavna za uporabo. Opremljena so s prestavami in električno pomočjo, ki se samodejno vklopi ob vsakem poganjanju pedal. Ekipa Nomaga, ki ima eno izmed poslovnih enot v Pamečah pri Slovenj Gradcu, bo skrbela za njihovo redno vzdrževanje, uporabniki pa lahko vsako morebitno težavo takoj prijavijo prek aplikacije, po e-pošti bikes@nomago.si ali na brezplačni številki 080 15 05. Vsak uporabnik mora biti pred izposojo registriran in aktiviran, kar zagotavlja pravilno in odgovorno uporabo sistema. Mladoletni uporabniki, starejši od 14 let, morajo pred prvo izposojo na e-naslov podpore uporabnikom posredovati soglasje staršev ali skrbnika. Za varno vožnjo je najpomembnejši uporabnik sam. Zato vse pozivamo, naj pred vožnjo preverijo kolo, med vožnjo pa upoštevajo prometna pravila, so pozorni na pešce in druge udeležence v prometu ter hitrost vedno prilagodijo razmeram na cesti.

Izjava župana Občine Ravne na Koroškem dr. Tomaža Rožena: »Sistem KoroBAJK ni le nova infrastruktura, temveč jasen dokaz, da se Koroška pospešeno usmerja v trajnostno in sodobno prihodnost. Izjemno vesel sem, da naši občanke in občani dobivajo dostopno ter okolju prijazno alternativo vsakodnevnemu prevozu. Z e-kolesi dodatno povezujemo naše občine in ustvarjamo pogoje za bolj zdrav ter aktiven življenjski slog v celi Mežiški dolini in širše.« 

Izjava podžupana Občine Prevalje Staša Lodranta: »Na Prevaljah smo z vzpostavitvijo sistema KoroBAJK naredili pomemben korak naprej na področju trajnostne mobilnosti. Sistem izposoje koles smo sicer poznali že prej, vendar smo ga sedaj temeljito posodobili in nadgradili. Občanom in obiskovalcem so tako na štirih postajah na Prevaljah na voljo nova kolesa, ki so zaradi električne pomoči še posebej primerna za naše okolje in jih želimo približati ljudem za njihove vsakodnevne poti in opravke na krajših razdaljah. Pomembna pridobitev je tudi sodobnejši način uporabe ter bistveno boljši nadzor nad kolesi. Pri prejšnjem sistemu smo se srečevali s težavami pri izposoji, nadzoru in žal tudi z vandalizmom, zato pričakujemo, da bo novi sistem uporabniku prijaznejši, zanesljivejši in dolgoročno uspešnejši.

Posebej me veseli, da KoroBAJK ni več samo lokalna zgodba. Na Prevaljah in Ravnah na Koroškem smo sistem vzpostavili skupaj in s tem še dodatno povezali občini, med katerima se naši občani vsakodnevno vozijo zaradi dela, šole, opravkov in prostega časa. Občinske meje pri mobilnosti ljudi ne smejo predstavljati ovire, za to tudi verjamem, da bo z nadaljnjo širitvijo sistema po Koroški ta povezava dobila še širši regionalni pomen. V naši občini je na voljo 16 e-koles na štirih postajah – Pod gonjami pri trgovini Eurospin, v Zgornjem kraju pri trgovini Tuš, pred Občino Prevalje in pri osnovni šoli na parkirišču Lesna. Želimo si predvsem, da sistem ne bi bil sam sebi namen, ampak da bi ga ljudje dejansko uporabljali. Če bomo z njim del krajših poti iz avtomobila prenesli na kolo, smo naredili nekaj dobrega tako za kakovost bivanja kot za okolje, ob enem pa to predstavlja dodatno možnost tudi za obiskovalce, da Prevalje in širšo dolino ter regijo spoznavajo na drugačen, aktiven in okolju prijaznejši način.«
KoroBAJK tako ni zgolj sistem izposoje električnih koles, temveč pomemben korak k bolj povezani, aktivni in trajnostno naravnani regiji. Njegov pravi potencial bo zaživel prav z vsakodnevno uporabo in to na poti v službo, šolo, po opravkih ali pri raziskovanju Koroške.

Več informacij: 
Anja Vajde 
Vodja za odnose z javnostmi 
M: +386 (0)41 323 293 
e-naslov: anja.vajde@rra-koroska.si 

